Az angolok 1415. augusztus 13-án szálltak partra, majd Harfleur bevétele után III. Edward példáját követve a Somme felé indultak. Október 25-én Azincourt mellett azonban a francia sereg utolérte őket, és megismétlődött az 1346-os crécyi és 1356-os poitiers-i kudarc: a gyalogságot és íjászokat elhanyagoló lovagság a rossz idő- és terepviszonyokat figyelembe nem véve rohamot indított, és katasztrofális vereséget szenvedett. Több herceg (köztük I. Jean d’Alençon, III. Édouard de Bar és Antoine de Brabant), 5 gróf (így Philippe de Bourgogne és Robert de Marle), mintegy 90 báró és több ezer lovag veszett oda a csatában, míg az angolok vesztesége nem haladta meg a néhány száz főt. V. Henriknek még az orléans-i herceget is sikerült fogságba ejtenie, azonban egy újabb francia támadás hírére íjászaival kivégeztette számos alacsonyabb rangú hadifoglyát.